ÚRAD VLÁDY SLOVENSKEJ REPUBLIKY
               Sekcia vládnej legislatívy

Na rokovanie vlády SR
								dňa 3. apríla 2002
								K materiálu č. 2399/2002
								K bodu č. 3

S T A N O V I S K O

k návrhu Legislatívneho zámeru návrhu zákona o poľovníctve – novému zneniu

I

	Návrh legislatívneho zámeru návrhu zákona o poľovníctve predkladá na rokovanie vlády Slovenskej republiky minister pôdohospodárstva Pavel Koncoš v novom znení. 
Predložený návrh legislatívneho zámeru obsahuje zhodnotenie platnej právnej úpravy poľovníctva, vzťah navrhovanej právnej úpravy k Ústave Slovenskej republiky a ostatným právnym predpisom, odôvodnenie potreby nového zákona o poľovníctve a návrh princípov pre jeho vypracovanie. Súčasťou predkladaného návrhu je aj prehľad právnych predpisov EÚ dotýkajúcich sa poľovníctva a výsledky ich rozboru, ktoré predkladateľ zapracuje do návrhu zákona o poľovníctve.

Predkladaný návrh legislatívneho zámeru vytvára predpoklad pre prípravu návrhu zákona o poľovníctve, v ktorom sa odstránia nedostatky doterajšieho zákona, upravia vzťahy k iným zákonom, dotýkajúcim sa problematiky poľovnej zveri a poľovníctva, vymedzia sa oprávnenia, povinnosti, obmedzenia a zákazy, potrebné pre dosiahnutie cieľov poľovníctva a vytvoria sa legislatívne predpoklady pre zlepšenie úrovne poľovníctva na Slovensku v budúcom období.

	Predložený návrh legislatívneho zámeru obsahuje tiež charakteristiku a cieľ poľovníctva a vymedzenie hlavných cieľov návrhu zákona o poľovníctve. 

II

Návrh legislatívneho zámeru bol predmetom medzirezortného pripomienkového konania a na rokovanie vlády sa, ako uvádza predkladateľ,  predkladá bez rozporov. 

Predkladateľ v predkladacej správe ďalej uvádza, že návrh zákona o poľovníctve nebude mať dopad na štátny rozpočet, podnikateľskú sféru, ani na životné prostredie a zamestnanosť. Ministerstvo financií SR, ako uvádza v stanovisku k dopadom návrhu legislatívneho zámeru návrhu zákona o poľovníctve na štátny rozpočet, predpokladá, že predmetný návrh bude mať dopad na štátny rozpočet minimálne v oblasti príjmov.

III

Legislatívna rada vlády SR prerokovala návrh legislatívneho zámeru návrhu zákona o poľovníctve na svojom rokovaní 12. februára 2002 a odporučila návrh dopracovať s tým, že na rokovanie vlády bude predložený v novom, dopracovanom znení.

                                                     IV

	Sekcia vládnej legislatívy Úradu vlády Slovenskej republiky konštatuje, že predložené nové znenie návrhu legislatívneho zámeru návrhu zákona o poľovníctve je vypracované v súlade s pripomienkami a odporúčaniami Legislatívnej rady vlády SR a odporúča vláde Slovenskej republiky zámer v predloženom novom znení s c h v á l i ť s tým, že pri príprave návrhu zákona je potrebné:

a)	presne upraviť aj zodpovednosť za škodu spôsobenú členmi poľovníckej stráže pri zabezpečení ochrany poľovníctva, resp. výkonu poľovníckeho práva, a presne vymedziť ich oprávnenia, najmä vo vzťahu k právnej úprave v zákone č. 141/1961 Zb. o trestnom konaní súdnom (Trestný poriadok) v znení neskorších predpisov a v zákone č. 171/1993 Zb. o Policajnom zbore v znení neskorších predpisov; tiež upraviť postavenie, práva a povinnosti poľovníckeho hospodára k nájomcovi alebo užívateľovi poľovného revíru,
b)	vymedziť vzťah právnej úpravy poľovníctva k právnej úprave v zákone č. 71/1967 Zb. o správnom konaní a v zákone č. 372/1990 Zb. o priestupkoch,
c)	uviesť, pri úprave škôd spôsobených na zveri, čo sa rozumie škodou spôsobenou na zveri a kto má nárok na náhradu spôsobenej škody; pri úprave škôd v poľovníctve venovať pozornosť otázke uplatňovania nároku na náhradu škody.

Bratislava 2. apríla 2002
Vypracovala: J. Štelbacká

		                                                                      Štefan G r m a n
									generálny riaditeľ
								     sekcie vládnej legislatívy